POROČILO KOMISIJE EVROPSKEMU PARLAMENTU IN SVETU

o enotnem spajanju trgov za dan vnaprej ali znotraj dneva v državah članicah ter razvoju konkurence med imenovanimi operaterji trga električne energije v skladu s členom 5(3) Uredbe Komisije 2015/1222 (CACM)

Vsebina

I. Uvod

II. Glavni dejavniki enotnega spajanja trgov za dan vnaprej in znotraj dneva

III. Povzetek analize

IV. Predhodne sklepne ugotovitve





I.Uvod

14. avgusta 2015 je začela veljati Uredba Komisije (EU) 2015/1222 z dne 24. julija 2015 o določitvi smernic za dodeljevanje zmogljivosti in upravljanje prezasedenosti (CACM). Komisija v skladu s členom 5(3) uredbe CACM predloži poročilo Evropskemu parlamentu in Svetu v skladu s členom 24 Uredbe (ES) št. 714/2009 o razvoju enotnega spajanja trgov za dan vnaprej in znotraj dneva v državah članicah s posebnim poudarkom na razvoju konkurence med imenovanimi operaterji trga električne energije (IOTEE).

V skladu s členom 5(3) CACM Komisija na podlagi navedenega poročila zlasti oceni, ali je izvzetje, s katerim se dopustijo državni pravni monopoli, ali nadaljnjo zavračanje države članice, da bi dopustila čezmejno trgovanje imenovanega operaterja trga električne energije, ki je določen v drugi državi članici, še vedno upravičeno. Če Komisija meni, da ni upravičeno, lahko razmisli o ustreznih zakonodajnih ali drugih ustreznih ukrepih za dodatno povečanje konkurence in trgovine med državami članicami in znotraj njih. Komisija oceni tudi upravljanje enotnega spajanja trgov za dan vnaprej in znotraj dneva s posebnim poudarkom na preglednosti funkcij operaterja spajanja trgov, ki jih skupaj izvajajo imenovani operaterji trga električne energije. Če Komisija meni, da je izvajanje monopolnih funkcij operaterja spajanja trgov in drugih nalog imenovanega operaterja trga električne energije nejasno, prouči ustrezne zakonodajne ali druge ustrezne ukrepe za dodatno povečanje preglednosti in učinkovitosti delovanja enotnega spajanja trgov za dan vnaprej in znotraj dneva.

Komisija v okviru spremljanja napredka pri razvoju spajanja trgov za dan vnaprej in znotraj dneva v zadnjih letih in v skladu s členom 5(3) uredbe CACM to poročilo in priložene delovne dokumente pošilja Evropskemu parlamentu in Svetu. Komisija se s tem poročilom zlasti osredotoča na razvoj konkurence med imenovanimi operaterji trga električne energije, zagotavlja pa tudi predhodno oceno in oceno upravljanja enotnega spajanja trgov za dan vnaprej in znotraj dneva, ki ga določa uredba CACM, s posebnim poudarkom na preglednosti funkcij operaterja spajanja trgov, ki jih skupaj izvajajo imenovani operaterji trga električne energije. Podrobnejši opis ocene Komisije je predstavljen v delovnem dokumentu služb Komisije, ki je priložen temu poročilu. To poročilo ne posega v morebitne prihodnje zaključke na podlagi nadaljnjih izkušenj, zlasti z izvajanjem enotnega spajanja trgov znotraj dneva.

II.Glavni dejavniki enotnega spajanja trgov za dan vnaprej in znotraj dneva

Pri izvedbi enotnega spajanja trgov za dan vnaprej in znotraj dneva ima ključno vlogo več akterjev in funkcij.

Za izvedbo enotnega spajanja trgov za dan vnaprej in znotraj dneva morajo operaterji prenosnih sistemov usklajeno izračunati razpoložljivo čezmejno zmogljivost. V ta namen morajo operaterji prenosnih sistemov oblikovati skupni model omrežja, ki vključuje ocene o proizvodnji, obremenitvi in stanju omrežja za vsako uro. Razpoložljive zmogljivosti bi morale biti praviloma izračunane v skladu s tako imenovanim pristopom, ki temelji na pretokih moči; ta pristop upošteva, da lahko električna energija prehaja prek različnih poti, in optimizira razpoložljivo zmogljivost v zelo soodvisnih omrežjih. Razpoložljiva čezmejna zmogljivost je eden od ključnih vhodnih podatkov za nadaljnji postopek izračunavanja. V tem postopku se zberejo vse nakupne in prodajne ponudbe Unije in se povežejo na borzah električne energije, pri čemer je na ekonomsko optimalen način upoštevana razpoložljiva čezmejna zmogljivost. Enotno spajanje trgov za dan vnaprej in znotraj dneva zagotavljata, da električna energija običajno prehaja z območij z nizkimi cenami na območja z visokimi cenami.

Z uredbo CACM je funkcija operaterja spajanja trgov dodeljena borzam električne energije, tj. imenovanim operaterjem trga električne energije. Ta funkcija bi morala uporabljati poseben algoritem za ujemanje nakupnih in prodajnih ponudb na optimalen način. Rezultati izračuna bi morali biti dani na voljo vsem imenovanim operaterjem trga električne energije brez diskriminacije. Imenovani operaterji trga električne energije bi morali na podlagi rezultatov izračuna operaterja spajanja trgov obvestiti svoje stranke o uspešnih nakupnih in prodajnih ponudbah, v skladu z rezultati izračuna zmogljivosti pa bi bilo treba energijo nato prenesti prek omrežja.

Zaradi učinkovitosti ter kar najhitrejše izvedbe enotnega spajanja trgov za dan vnaprej in znotraj dneva, uredba CACM spodbuja, kadar je to smiselno, uporabo obstoječih operaterjev trga in že uporabljene rešitve brez izključevanja konkurence s strani novih operaterjev. Vendar pa Komisija lahko v sodelovanju z Agencijo za sodelovanje energetskih regulatorjev (v nadaljnjem besedilu: Agencija) ustanovi ali imenuje en regulirani subjekt za izvajanje skupnih funkcij operaterja spajanja trgov, povezanih z delovanjem trga med enotnim spajanjem trgov za dan vnaprej in znotraj dneva.

Da bi spodbudili dokončno oblikovanje in učinkovito delovanje notranjega trga električne energije ter zagotovili optimalno upravljanje, usklajeno delovanje in dober tehnični razvoj sistema za prenos električne energije v Uniji, je sodelovanje med operaterji prenosnih sistemov, imenovanimi operaterji trga električne energije in nacionalnimi regulativnimi organi bistvenega pomena. Zlasti bi bilo treba izkoristiti sinergije, ki izhajajo iz obstoječih projektov dodeljevanja zmogljivosti ter upravljanja prezasedenosti in prispevajo k razvoju notranjega trga z električno energijo.